text: Sådan undgår du legionærsyge
  14 januar 2012 kl. 14.54
  På kort tid er to personer i Kolding-området døde og to er smittet med legionærsyge. Men med enkelte forholdsregler kan man undgå smitte.
  Den livstruende lungesygdom opstår ved indånding af små-bitte legionella-inficerede vanddråber - for eksempel i brusebadet. 
  Legionella findes i en stor del af al ferskvand, og bakterien trives storartet i vand, der har lige netop den temperatur de fleste af os tager bad i. 
  Legionella-bakterien formerer sig nemlig allerbedst i 25-45 grader varmt vand.
  
  Hold øje med varmtvandsbeholderen
  For at undgå sygdommen er det blandt andet vigtigt at sikre sig, at man har en tilstrækkelig høj temperatur i sin varmtvandsbeholder.
  - Det anbefales, at temperaturen i en varmtvandsbeholder skal være mindst 60 grader, og systemet skal være konstrueret således, at man kan holde en temperatur på 50 grader henne ved hanen. Sådan at det varme vand rent faktisk er 50 grader. Så kan man holde væksten af legionella-bakterier nede, siger ledende embedslæge Henrik L. Hansen fra Embedslægeinstitutionen i Syddanmark.
  